**อำเภอห้วยยอด จัดพิธีถวายเครื่องราชสักการะ วางพานพุ่ม และพิธีถวายพระพรชัยมงคล สมเด็จพระนางเจ้าฯพระบรมราชินี**

วันนี้ (3 มิ.ย.65)เวลา 18.00 น.ที่ศาลาประชาคมอำเภอห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอด มอบหมายให้นายกมล วรพงศ์พัฒน์ รองนายกเทศมนตรีตำบลห้วยยอด พร้อมหัวหน้าส่วนราชการและพนักงานเทศบาล สังกัดกองยุทธศาสตร์และงบประมาณ และกองสวัสดิการสังคม ร่วมพิธีถวายเครื่องราชสักการะ วางพานพุ่ม และถวายพระพรชัยมงคล สมเด็จพระนางเจ้าสุทิดา พัชรสุธาพิมลลักษณ พระบรมราชินี เนื่องในวันเฉลิมพระชนมพรรษา 3 มิถุนายน 2565 โดยมีหน่วยงานภาครัฐ รัฐวิสาหกิจ องค์กรปกครองส่วนท้องถิ่น ภาคเอกชน และภาคประชาชน ได้ถวายเครื่องราชสักการะพานพุ่มทอง-พุ่มเงิน จำนวน 66 หน่วยงาน

จากนั้นในเวลา 19.19 น. นายสำคัญ อรทัยนายอำเภอห้วยยอด ประธานในพิธี ฯ ได้วางพานพุ่มทอง-พุ่มเงิน ถวายธูปเทียนแพ ถวายความความเคารพเบื้องหน้าพระฉายาลักษณ์ สมเด็จพระนางเจ้าฯพระบรมราชินี แล้วจุดเทียนมหามงคล กล่าวกราบบังคมทูลถวายพระพรชัยมงคล และกล่าวนำผู้ร่วมพิธีกล่าวถวายพระพรชัยมงคล ร้องเพลงสรรเสริญพระบารมี ต่อเทียนให้กับผู้เข้าร่วมพิธี ฯ และจุดเทียนต่อ ๆ กันไปจนครบทุกคน

จากนั้นประธานและผู้ร่วมพิธี ได้ร่วมกันร้องเพลงสดุดีจอมราชา นายอำเภอห้วยยอด ประธานในพิธีกล่าวนำ “ทรงพระเจริญ” 3 ครั้ง เป็นอันเสร็จพิธี

พิมมาส จันทร์ผ่อง/นักประชาสัมพันธ์ชำนาญการ/ข่าว